लुम्बिनी र यस आसपासका अन्य ऐतिहासिक तथा पर्यटकीय क्षेत्रलाई समेटेर टुरिजमको प्याकेज बनाउन सके यो प्रदेशको आर्थिक विकासमा ठूलो टेवा पुग्ने देखिन्छ । बर्दिया राष्ट्रिय निकुञ्ज, प्यूठानको स्वर्गद्वारी, गुल्मीको रुरु–रेसुङ्गा, पाल्पाको रानीमहल, बुटवलको जितगढी किल्ला, कपिलवस्तुको जगदीशपुर ताल यहाँका थप पर्यटकीय क्षेत्र हुन् । प्रदेश सरकारले यी पर्यटकीय क्षेत्रको एकीकृत विकाससँगै सम्भावना बोकेका अन्य क्षेत्रलाई समेत अघि बढाउने गरी काम थालेको प्रदेश नं. ५ का उद्योग, पर्यटन, वन तथा वातावरण मन्त्री लीला गिरी बताउँछन् ।
